BH
Store norske leksikon,Kunst og estetikk,Søm, klær og mote,Klesplagg
BH er undertøy som løfter og støtter brystene. Det opprinnelige navnet er byste- eller brystholder, men en vanlig forkortelse er BH eller behå.
Selv om kvinner helt siden antikken har brukt ulike metoder for å støtte opp brystene, ble plagget slik vi kjenner det lansert omkring 1912. Det hadde da utviklet seg fra et kort, ofte avstivet liv som mange begynte å bære utenpå korsettet fra slutten av 1880-årene. Den norske reformdraktforkjemperen Kristine Dahl presenterte i 1895 et «brystbånd» til å bære innerst på kroppen som minner om de senere brystholderne. Fasong BH-ens utforming har endret seg de siste hundre årene og påvirkes både av motens retninger og endringer i samfunnet. På 1920-tallet skulle den moderne kvinne være flat og formløs, nærmest gutteaktig i fasongen, og denne tidens BH hadde som hovedoppgave å klemme brystene flatt inntil kroppen.Med trettitallets mer feminine mote og kroppsnære plagg fikk BH-en en annen utforming og skulle nå løfte brystene, en mote som holdt seg til et godt stykke ut på sekstitallet. Denne tidens BH-er hadde spiler og bidro til å løfte brystene. På sekstitallet ble moten mer avslappet, og dette førte til at også BH-ene endret fasong til å bli enklere og uten spiler.Åttitallet kom med en ny stilretning, og BH-ene ble igjen stivere og bidro til å løfte brystene. Artisten Madonna gjorde suksess og bidro sterkt til en ny trend med blonder og synlig undertøy.De senere tiårene har BH-ene i likhet med resten av motebildet blitt svært mangfoldige og det finnes modeller og kvaliteter for de fleste. Det finnes egne sports-BH-er og BH-er for ammende. BH på bålet Feministene på 1960- og 1970-tallet reiste mange viktige spørsmål og motsatte seg samtidens kvinnesyn. Flere kvinner kledde seg i bukser, de sluttet å gå med hatt og hansker, og mange sluttet også å gå med BH. Det ble agitert for å brenne BH-ene på bål, og under en stor demonstrasjon i USA i 1968 kastet demonstrantene utgaver av Playboy og gamle BHer i en tønne. Imidlertid tente de ikke på ettersom det er forbudt å tenne bål på fortau, men myten lever fremdeles. Størrelser Målene på en BH består av et tall og en bokstav. Tallet angir kroppsmål under byste og bokstaven som går fra A og oppover angir størrelsen på selve brystet. Les mer i Store norske leksikon klær brystene